Primarul Capitalei, Nicuşor Dan, transmite că a semnat acordul-cadru în vederea montării de noi echipamente pentru 22 de locuri de joacă şi 8 de fitness în parcurile Capitalei. Mai exact, este vorba despre parcurile Floreasca, Regele Mihai I (fost Herăstrău), Izvor, Tineretului, Băneasa, Bordei, Carol şi Circul de Stat, relatează Agerpres.
"Astăzi vom semna şi primul contract subsecvent, prin care lansăm comanda pentru primele 11 locuri de joacă şi 3 locuri de fitness. Montarea unor noi echipamente la locurile de joacă şi fitness era necesară pentru că aparatele vechi nu mai prezentau siguranţă în exploatare, ele fiind amplasate în teren în perioada 2008-2010. Până acum am mai reparat alte 20 de locuri de joacă în marile parcuri ale Capitalei", scrie edilul general, pe Facebook.
În octombrie 2023, Administraţia Lacuri, Parcuri şi Agrement Bucureşti (ALPAB) anunţă pe SEAP licitaţie pentru furnizare de echipamente pentru 30 de locuri de joacă şi montarea lor în parcurile Floreasca, Regele Mihai I, Izvor, Tineretului, Băneasa, Bordei, Carol şi Circului, valoarea estimată a contractului fiind între 10,2 milioane de lei şi 52,6 milioane de lei.
Citeste si:
La evaluarea ofertelor, preţul a avut o pondere de 70%, perioada de garanţie suplimentară acordată produselor şi serviciilor de montaj - 15%, iar demonstrarea unei metodologii adecvate de lucru - 15%. Valoarea totală a contractului este de 42.710.067 lei.
În luna februarie, Nicuşor Dan preciza că 15 locuri de joacă şi de fitness din parcurile administrate de Primăria Municipiului Bucureşti vor fi înlocuite complet anul acesta.
Astfel, în Parcul Herăstrău, ALPAB va monta echipamente noi în şase locuri de joacă şi încă unul în Băneasa - Herăstrău Ficusului. În Parcul Carol vor fi trei locuri de joacă noi, în Parcul Tineretului două şi câte un spaţiu de fitness în Herăstrău, Bordei şi Circului.
"De 12 ani, niciunul dintre aceste spaţii dedicate copiilor nu au fost modernizate. Anul trecut, am finalizat 10 locuri de joacă şi 10 terenuri de sport în Cişmigiu, Tineretului, Bordei şi Circul de Stat", a precizat Nicuşor Dan.
Citeste si:
Sursa foto: Sundry Photography / Shutterstock
Te-ar putea interesa și: